ทำไม ไก่ ถึงเป็นเนื้อสัตว์ที่ถูกกินมากที่สุดในโลก
“ไก่” กลายมาเป็นเนื้อสัตว์ที่นิยมที่สุดในโลกได้อย่างไร ? ลงทุนแมนจะเล่าให้ฟัง
25 มิ.ย. 2565

ทำไม ไก่ ถึงเป็นเนื้อสัตว์ที่ถูกกินมากที่สุดในโลก /โดย ลงทุนแมน
บ่ายวันหนึ่งเมื่อ 3,500 กว่าปีก่อน ที่บ้านโนนวัด จังหวัดนครราชสีมา 
ยายมา พบว่ามีไก่ป่าเข้ามากินข้าวเปลือก ในบริเวณบ้านพักของตนเอง
ยายมารีบไปเรียกตามี ให้มาจับไก่ป่า แต่เมื่อตามีมาถึง เขาก็ครุ่นคิด และเลือกที่จะปล่อยให้ไก่ป่าตัวนั้นกินข้าวเปลือกต่อไป
หลายวันต่อมา ไก่ป่าตัวนั้น ได้พาเพื่อนและครอบครัว เข้ามาร่วมกินข้าวเปลือกของตามีและยายมาด้วย
และนับตั้งแต่นั้นมา มนุษย์ก็รู้จักการเลี้ยงไก่ขึ้นเป็นครั้งแรกของโลก
นี่เป็นเพียงเรื่องราวสมมติอิงประวัติศาสตร์ของบ้านโนนวัด สถานที่ที่มีการค้นพบการเลี้ยงไก่เป็นครั้งแรก
แต่ใครจะไปรู้ว่าหลายพันปีหลังจากนั้น ไก่ ได้กลายเป็นอาหารและแหล่งโปรตีนที่นิยมที่สุดของมนุษย์
แล้ว “ไก่” กลายมาเป็นเนื้อสัตว์ที่นิยมที่สุดในโลกได้อย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ในปี พ.ศ. 2565 นี้ OECD หรือ องค์การเพื่อความร่วมมือทางเศรษฐกิจและการพัฒนา ได้คาดการณ์ว่าจะมีการบริโภคเนื้อไก่ทั่วโลกอยู่ที่ราว ๆ 98 ล้านตัน
ซึ่งนี่คิดเป็นปริมาณการบริโภคที่เพิ่มขึ้นเป็นเท่าตัว เมื่อเทียบกับเมื่อ 20 ปีก่อน
และมีอัตราการเติบโตที่สูงกว่าการบริโภคเนื้อหมูถึง 3 เท่า และมากกว่าการบริโภคเนื้อวัวถึง 10 เท่า
แต่ก็ต้องบอกก่อนว่า ไม่ใช่ทุกประเทศที่บริโภคไก่ เป็นเนื้อสัตว์หลัก อย่างเช่น ประเทศจีน เนื้อหมูจะได้รับความนิยมมากกว่าเนื้อไก่เป็นอย่างมาก
ทีนี้เรามาดูสาเหตุหลัก ๆ ที่ทำให้การบริโภคไก่ นั้นเติบโตขึ้นอย่างรวดเร็ว
เริ่มกันที่ในฝั่งของผู้บริโภค หรือความต้องการในตลาด
อย่างแรก คือ เป็นแหล่งโปรตีนที่ราคาเข้าถึงได้
อย่างที่เราเรียนกันมาตั้งแต่ชั้นประถมศึกษาในโรงเรียนว่า โปรตีน ถือเป็นหนึ่งในสารอาหารสำคัญที่ช่วยเสริมสร้างและซ่อมแซมร่างกาย ซึ่งสำคัญกับทุกช่วงวัยของมนุษย์
ด้วยต้นทุนที่ถูกกว่าการเลี้ยงสัตว์ประเภทอื่น ๆ ทำให้เนื้อไก่เป็นแหล่งโปรตีนคุณภาพชั้นดี ที่ทุกคนสามารถเข้าถึงได้
อย่างต่อมา คือ รสชาติอร่อย ปรุงง่าย กินง่าย และเป็นมาตรฐาน
เรื่องนี้ถือว่าสำคัญไม่แพ้เรื่องแรก เพราะหากเป็นเนื้อสัตว์ที่ไม่อร่อยแล้ว หลายคนคงยอมจ่ายเงินเพิ่มขึ้น หรือเลี่ยงไปกินอย่างอื่นแทน
ซึ่งเนื้อแต่ละส่วนของไก่นั้น สามารถนำไปปรุงเป็นเมนูอาหาร ที่มีรสสัมผัสที่แตกต่างกันตามความชอบของแต่ละวัฒนธรรมการทำอาหารในทั่วทุกมุมโลก ไม่ว่าจะเป็นเมนู ไก่ย่างส้มตำของไทย หรือไก่อบของฝรั่ง
เราลองนึกถึงภาพไก่ทอดร้อน ๆ ไม่ว่าประเทศไหนก็จะมีสูตรที่อร่อยถูกใจคนในประเทศนั้น ๆ จนมีเชนร้านอาหารนำเมนูไก่มาเป็นตัวชูโรงขยายสาขาไปทั่วโลก นั่นก็คือ KFC
ส่วนที่บอกว่าเป็นมาตรฐานเพราะว่าเนื้อสัตว์ปีกอย่าง ไก่ นั้น ต่างจากเนื้อแดงของสัตว์ชนิดอื่น ๆ อย่าง แพะ แกะ วัว หรือหมู ที่จะมีกลิ่นเฉพาะตัว ตามเมนูอาหาร และสภาพภูมิอากาศในแต่ละประเทศ
 
ทำให้เวลาเรากินสัตว์เนื้อแดงที่ต่างประเทศ บางทีก็อาจจะมีกลิ่นที่เราไม่คุ้นเคย หรือบางคนก็อาจจะเลิกกินอาหารจานนั้นไปเลย
ยังไม่รวมถึงข้อจำกัดทางศาสนาของบางศาสนา ที่จำกัดการบริโภคเนื้อสัตว์ประเภทต่าง ๆ ไม่ว่าจะเป็นเนื้อหมู หรือเนื้อวัว ทำให้เนื้อไก่เป็นเมนูที่เป็นมาตรฐานสากลไปโดยปริยาย
ต่อมา เรามาดูในฝั่งของผู้ผลิตกันบ้าง
ต้องบอกว่า ไก่ นั้นถือเป็นสัตว์ที่เหมาะกับการเลี้ยงในรูปแบบอุตสาหกรรม และผลิตออกมาได้เป็นจำนวนมาก เนื่องจากว่า เลี้ยงง่าย โตเร็ว ใช้พื้นที่น้อย และมีต้นทุนต่ำกว่า
แถมยังทำรอบในการผลิตได้มากใน 1 ปี เพราะใช้เวลาในการเลี้ยงเพียงแค่ 6-8 สัปดาห์ สำหรับไก่เนื้อก็จับขายได้แล้ว
ในขณะที่หมูและวัวนั้น แม้ว่าจะมีสารอาหารที่มากกว่า หรือมีรสชาติที่ถูกปากมากกว่าสำหรับหลายคน แต่ก็ต้องใช้ต้นทุนในการเลี้ยงและการดูแลรักษาที่สูงกว่ามาก รวมถึงกว่าจะนำไปขายเพื่อเป็นอาหาร และกว่าจะได้เงินมาก็ใช้เวลาที่นานกว่า
จากสาเหตุทั้งหมดนี้ จึงทำให้อุตสาหกรรมการเลี้ยงไก่ และซัปพลายเชนในระบบนั้นเติบโตอย่างรวดเร็ว ในช่วงระยะเวลา 30 ปีที่ผ่านมา
หลายประเทศที่เคยนิยมบริโภคเนื้อหมูมากกว่าเนื้อไก่ในอดีตอย่างในยุโรป หรือประเทศที่นิยมบริโภคเนื้อวัวอย่างในสหรัฐอเมริกา และอเมริกาใต้ ก็หันมาบริโภคเนื้อไก่ มากกว่าเนื้อสัตว์ประเภทอื่น
อย่างไรก็ตาม ในช่วงเวลาที่ภาวะเงินเฟ้อกำลังแรงแบบนี้ ราคาของเนื้อไก่ในบ้านเราเอง ก็มีราคาสูงขึ้นเช่นกันนับตั้งแต่ช่วงต้นปี
โดยราคาไก่เนื้อหน้าฟาร์มในช่วงต้นปีที่ผ่านมา อยู่ที่ประมาณ 36-38 บาทต่อกิโลกรัม 
ขณะที่ปัจจุบันนั้นราคาไก่เนื้อหน้าฟาร์ม อยู่ที่ประมาณ 44-45 บาทต่อกิโลกรัม
ซึ่งสาเหตุก็มาจากต้นทุนในการเลี้ยงที่สูงขึ้น เนื่องจากราคาของวัตถุดิบที่ใช้สำหรับทำอาหารสัตว์อย่างธัญพืชและปุ๋ย (ซึ่งเป็นวัตถุดิบในการปลูกพืชอีกที) นั้นอยู่ในช่วงขาขึ้นมาเป็นระยะเวลาหลายปี
โดยล่าสุดยังได้รับผลกระทบจากสงครามระหว่างยูเครน-รัสเซีย และต้นทุนทางพลังงานที่แพงขึ้น เพิ่มเข้าไปอีก
รวมถึงข่าวการจำกัดการส่งออกเนื้อไก่ของประเทศเพื่อนบ้านอย่างมาเลเซีย เมื่อไม่นานมานี้ 
ก็ทำให้ราคาไก่ในตลาดโลกสูงขึ้น และจะสะท้อนกลับมายังราคาเนื้อไก่ภายในประเทศไทยอีกที
แต่ไม่ว่าจะอย่างไร เนื้อไก่ ก็ยังคงเป็นเนื้อสัตว์ที่มีราคาคุ้มค่าที่สุดต่อสารอาหาร เมื่อเทียบกับเนื้อสัตว์ชนิดอื่น ๆ
และทั้งหมดนี้ ก็เป็นข้อสรุปที่ว่า ทำไม ไก่ ถึงเป็นเนื้อสัตว์ที่ถูกกินมากที่สุดในโลก
โดยที่คนไทยคงต้องภูมิใจว่าเป็นประเทศแรก ๆ ที่รู้จักการเลี้ยงไก่ก่อนชาติอื่น ๆ
และการที่คนไทยคุ้นเคยกับการเลี้ยงไก่มานาน
ก็อาจเป็นสาเหตุที่ทำให้ พยัญชนะตัวแรกของภาษาไทย ถูกเลือกให้เป็น ก.ไก่ นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-